钦定古今图书集成/明伦汇编/交谊典/第041卷 > 礼记 > 《曲礼》
## 钦定古今图书集成/明伦汇编/交谊典/第041卷 > 礼记 > 《曲礼》

“《太上》贵德”，其次务施报。礼尚往来，往而不来，非礼也。
来而不往，亦非礼也。

〈注〉太上帝皇之世，其民施而不维报，其次三王之世，礼始兴焉。〈集说〉永嘉戴氏曰：“昔人有厌世多事，而为之说曰：‘民至老死不相往来’。嗟夫！使民不相往来，相忘于无事，岂不大善？而人情决无不相往来之理。凡人之情，近而不相得，则凶；或害之，既悔且吝。故远近相取而悔吝生，情伪相感而利害生。圣人有忧之，以为上古之时，其民施而不望报；中古之时，有施斯有报矣。施而不报”，祸之所由起也。于是制礼以文之，使民知有往来柔伏、天下好争之心于跪拜俯伏、辞逊唯诺之间，人不知其为功也。圣人制礼之意，固为多事者设也。而曰“礼所以为多事”，是亦不察于制礼之本矣。以此坊民，犹有一言之不酬，一拜之不答，而两国为之暴骨者，况绝灭礼乐，置天下于无事乎？一日无礼，天下之事始不胜其繁矣。